*Projekts*

LATVIJAS REPUBLIKAS MINISTRU KABINETS

2017.gada\_\_. \_\_\_ Noteikumi Nr. \_\_\_

Rīgā prot. Nr. \_\_ \_\_.§)

**Prasības zaļajam publiskajam iepirkumam un tā piemērošanas kārtība**

*Izdoti saskaņā ar Publisko iepirkumu likuma*

*19. panta otro daļu un*

*Sabiedrisko pakalpojumu sniedzēju*

*iepirkumu likuma 28. panta otro daļu*

**1. Vispārīgie jautājumi**

1. Noteikumi nosaka:

1.1. zaļā publiskā iepirkuma (turpmāk – ZPI) principus, prasības un to piemērošanas kārtību, preču, pakalpojumu un būvdarbu grupas, kurām piemēro zaļā publiskā iepirkuma prasības, piedāvājumu vērtēšanas kritērijus, iepirkuma līguma izpildes noteikumus un kontroles kārtību;

1.2. ZPI prasības un kritērijus, kurus izmanto to preču un pakalpojumu publiskajā iepirkumā, kam ZPI piemērojams obligāti (1. pielikums);

1.3. ZPI prasības un kritērijus, kurus var izmantot būvdarbu, citu prioritāru preču un pakalpojumu grupu publiskajā iepirkumā (2. pielikums);

1.4. aprites cikla izmaksu metodiku enerģiju patērējošām precēm (3. pielikums).

2. ZPI prasības un kritēriji ir iekļaušanai publiskā iepirkuma dokumentācijā piemērotas vides prasības un kritēriji konkrētai preču un pakalpojumu grupai vai būvdarbiem, kuru izmantošana nodrošina publiskā iepirkuma atbilstību ZPI principiem.

3. ZPI veicināšanas mērķis ir publisko iepirkumu rezultātā iegādāto preču, pakalpojumu un būvdarbu ietekmes uz vidi samazināšana visā to aprites ciklā, vienlaicīgi sekmējot videi draudzīgu preču un pakalpojumu tirgus attīstību un vietējās ekonomikas konkurētspējas paaugstināšanu.

4. Atbildīgā iestāde par ZPI piemērošanas kārtību, īstenošanu, uzraudzību un novērtēšanu ir Vides aizsardzības un reģionālās attīstības ministrija (turpmāk – atbildīgā iestāde).

**2. ZPI piemērošanas kārtība**

5. Preču, pakalpojumu vai būvdarbu iepirkumā šajos noteikumos noteiktajā kārtībā ievēro šādus ZPI principus:

5.1. videi draudzīgāks iepirkums - vides un cilvēku veselības aizsardzības apsvērumiem jābūt vispārpieņemtai publisko iepirkumu prakses sastāvdaļai līdzās preces, pakalpojuma vai būvdarbu drošībai, cenai, darbības rādītājiem un pieejamībai;

5.2. kaitējuma novēršana - vides aizsardzības apsvērumi jāievēro no iepirkuma procesa sākuma, cenšoties savlaicīgi novērst vai samazināt potenciālo apdraudējumu videi un cilvēku veselībai;

5.3. aprites cikla skatījums - preces, pakalpojuma vai būvdarbu ietekme uz vidi jāskata to aprites ciklā, sākot ar izejvielu izcelsmi, ražošanu, piegādi un lietošanu, un beidzot ar preču nokļūšanu atkritumos un to utilizāciju; izmaksas jāvērtē, sākot ar preču iegādes izmaksām, bet ņemot vērā arī to lietošanas, apkopes un aprites cikla beigu izmaksas;

5.4. ietekmju uz vidi salīdzinājums - jāņem vērā būtiskākās ietekmes, vadoties no videi un cilvēku veselībai nodarītā kaitējuma lieluma, atgriezeniskuma, ģeogrāfiskā mēroga un citiem faktoriem;

5.5. informācija par vides aizsardzības pasākumiem - prasībām un kritērijiem, kurus publiskajā iepirkumā izmanto preču, pakalpojumu vai būvdarbu ietekmes uz vidi samazināšanai, jābūt precīzi formulētiem, tiem jābūt objektīvi izmērāmiem, norādot atbilstošas atbilstības pārbaudes metodes.

6. Preču un pakalpojumu grupas, kurām publiskajā iepirkumā obligāti jāpiemēro ZPI, un to ZPI prasības un kritērijus nosaka šo noteikumu 1. pielikums. ZPI prasības un kritērijus piemēro brīvprātīgi būvdarbiem, citu prioritāru preču un pakalpojumu grupām publiskajā iepirkumā (2.pielikums), pasūtītājam vai sabiedrisko pakalpojumu sniedzējam iepriekš izvērtējot savas iespējas un videi draudzīgu alternatīvu pieejamību tirgū.

7. Preču un pakalpojumu grupām vai būvdarbiem, kas nav iekļauti šo noteikumu 1. un 2. pielikumā, ZPI var piemērot, iepirkuma procedūrā un iepirkumā integrējot nosacījumu par ekomarķējumu un, ja attiecināms, vides vadības standartu kā pierādījumu būvdarbu, preču vai pakalpojumu atbilstībai noteiktām īpašībām.

8. Papildus šo noteikumu 6. un 7. punktā noteiktajam, preču, pakalpojumu vai būvdarbu publiskajā iepirkumā var izmantot arī citas ZPI prasības un kritērijus, ja tie attiecināmi uz iepērkamo preču un pakalpojumu grupu vai būvdarbiem, nodrošina brīvu preču un pakalpojumu kustību, vienādas iespējas piegādātājiem, atklātību un prasību samērību, un nepieļauj diskrimināciju.

9. Šo noteikumu 1. un 2. pielikumā noteikto ZPI prasību un kritēriju piemērošanā pasūtītājam vai sabiedrisko pakalpojumu sniedzējam ieteicams izmantot atbildīgās iestādes izstrādātās vadlīnijas, kuras pieejamas atbildīgās iestādes tīmekļvietnes ZPI sadaļā.

10. ZPI prasībām un kritērijiem jābūt izstrādātai un pretendentiem zināmai to atbilstības pārbaudes metodei. Pasūtītājam vai sabiedrisko pakalpojumu sniedzējam iepirkuma nolikumā ir jānorāda, kāda veida atbilstības apliecinājumus piegādātāji var iesniegt, pievienojot to indikatīvu sarakstu, un norādot, ka tiks pieņemti arī citi līdzvērtīgi apliecinājumi. Šo noteikumu 1. un 2. pielikumā ietvertajām ZPI prasībām un kritērijiem atbilstības pārbaudes metodes norādītas atbildīgās iestādes izstrādātajās vadlīnijās.

11. Enerģiju patērējošu preču grupām, kuras iekļautas šo noteikumu 1. pielikumā, saimnieciski visizdevīgākā piedāvājuma noteikšanai pasūtītājs vai sabiedrisko pakalpojumu sniedzējs var izmantot aprites cikla izmaksu aprēķinu:

11.1. aprites ciklaizmaksas, kas ir saistītas ar attiecīgās preces iegādi un lietošanu, izsaka naudas izteiksmē un aprēķina, izmantojot šo noteikumu 3. pielikumā minēto metodiku;

11.2. iepirkuma procedūras dokumentos norāda aprites cikla izmaksu aprēķina veikšanai nepieciešamos datus un nosaka, ka piegādātājs piedāvājumā iekļauj attiecīgās preces aprites cikla izmaksu aprēķina rezultātus, piemēram, izdruku no atbildīgās iestādes tīmekļvietnē pieejamā aprites cikla izmaksu aprēķina kalkulatora.

12. Pasūtītājs vai sabiedrisko pakalpojumu sniedzējs, iegādājoties centralizēto elektronisko iepirkumu sistēmā šo noteikumu 1. pielikumā iekļautās preces un pakalpojumus, kur pieejams, izvēli veic no videi draudzīgu preču un pakalpojumu elektronisko katalogu piedāvājuma.

13. Pasūtītājam ir pienākums reizi ceturksnī (līdz 15. aprīlim, 15. jūlijam, 15. oktobrim un 15. janvārim) iesniegt Iepirkumu uzraudzības birojā (turpmāk - IUB) pārskatu par kalendārā gada iepriekšējā ceturksnī noslēgtajiem pārtikas produktu piegādes līgumiem, kas noslēgti, piemērojot Publisko iepirkumu likuma 19. panta trešo daļu. Pārskatā iekļauj informāciju par iepirkuma priekšmetu, piegādātājiem, ar kuriem noslēgts līgums, līgumcenas, kā arī informāciju par ZPI principu ievērošanu. Piegādes līgumu pārskatu sagatavo un iesniedz, izmantojot atbilstošos IUB tīmekļvietnē pieejamos elektroniskos līdzekļus.

**3. ZPI īstenošana, uzraudzība un novērtēšana**

14. Atbildīgā iestāde:

14.1. izveido ZPI vadlīnijas tām preču un pakalpojumu grupām un būvdarbiem, kam 1. un 2. pielikumā noteiktas ZPI prasības un kritēriji, un nodrošina to pieejamību savā tīmekļvietnē. Vadlīnijās norāda katrai preču un pakalpojumu grupai un būvdarbiem atbilstošo ZPI prasību un kritēriju formulējumu, prasību un kritēriju atbilstības pārbaudes metodes, kā arī citu nepieciešamo informāciju ZPI piemērošanai;

14.2. izstrādā un pēc vajadzības aktualizē metodiku aprites cikla izmaksu aprēķinam enerģiju patērējošām precēm;

14.3. nodrošina ZPI apmācību un metodisku atbalstu;

14.4.  izveido un uztur savā tīmekļvietnē atsevišķu ZPI sadaļu ar nepieciešamo informāciju, kā arī nodrošina šīs informācijas periodisku pārskatīšanu un aktualizēšanu;

14.5. nodrošina ZPI īstenošanas gadskārtēju novērtējumu:

14.5.1. nosakot ZPI īpatsvaru kopējā publisko iepirkumu apjomā finansiālā izteiksmē;

14.5.2. apkopojot datus par ZPI iegādātajām preču un pakalpojumu grupām atsevišķi valsts tiešās pārvaldes iestādēm un pašvaldībām;

14.5.3. reizi gadā līdz 1. maijam sagatavojot un iesniedzot Ministru kabinetā informatīvo ziņojumu par ZPI īstenošanu valsts pārvaldē.

15. Atbildīgā iestāde nodrošina šo noteikumu 14. punktā minēto funkciju izpildi sadarbībā ar IUB, Centralizēto iepirkumu institūciju, nozaru ministrijām un Centrālo statistikas pārvaldi.

16. Centralizēto iepirkumu institūcija:

16.1. nodrošina videi draudzīgu preču un pakalpojumu elektronisko katalogu izveidi un pastāvīgu darbību, prioritāti atvēlot tām preču un pakalpojumu grupām, kuras iekļautas šo noteikumu 1. pielikumā;

16.2. videi draudzīgu preču un pakalpojumu elektronisko katalogu preču piegādātājiem izvirza tādas ZPI prasības, kādas nosaka šie noteikumi.

**4. Kontroles kārtība**

17. Kontroli par piegādāto preču vai sniegto pakalpojumu atbilstību noslēgtā ZPI līguma nosacījumiem veic nozares institūcija, kuras funkcijās ietilpst nozarē darbojošos uzņēmumu ZPI līgumu izpildes uzraudzība un kontrole.

18. Piegādāto preču vai sniegto pakalpojumu atbilstības ZPI līgumā noteiktajiem kritērijiem un normatīvo aktu prasībām kontroli veic izlases kārtībā vai pēc pasūtītāja, vai sabiedrisko pakalpojumu sniedzēja pieprasījuma. Kontroli veic šādā kārtībā:

18.1. preču piegādātājs vai pakalpojumu sniedzējs pēc uzraudzības institūcijas amatpersonu pieprasījuma uzrāda pieprasītos dokumentus, kā arī sniedz visu informāciju, kas saistīta ar piegādātajām precēm vai sniegto pakalpojumu;

18.2. uzraudzības institūcijas amatpersonas pārbauda preču piegādātāja vai pakalpojumu sniedzēja iesniegtos dokumentus un citu informāciju par piegādātajām precēm vai sniegto pakalpojumu;

18.3. ja no iesniegtajiem dokumentiem uzraudzības institūcija nevar iegūt pietiekošus pierādījumus piegādāto preču vai sniegtā pakalpojuma atbilstībai noslēgtā ZPI līguma nosacījumiem vai uzraudzības institūcijai ir pamatotas aizdomas par faktiski piegādāto vai pakalpojumu sniegšanā izmantoto preču neatbilstību piegādātāja vai pakalpojuma sniedzēja iesniegtajos dokumentos norādītajai informācijai, preču faktiskās kvalitātes noskaidrošanai uzraudzības institūcija organizē paraugu ņemšanu;

18.4. paraugu ņemšanas laikā klāt ir uzņēmuma, kurā ņem paraugu, pārstāvis un uzraudzības institūcijas pārstāvis. Ja paraugu ņemšanā uzņēmuma pārstāvis atsakās piedalīties, paraugu ņemšana tiek veikta bez to klātbūtnes;

18.5. par paraugu ņemšanu sastāda aktu atbilstoši normatīvajos aktos noteiktajām prasībām un uzraudzības institūcijas noteiktajā kārtībā;

18.6. par pārbaudes rezultātu objektivitāti ir atbildīga persona, kura parakstījusi pārbaudes atzinumu. Ja pārbaudes atzinums sastādīts, pamatojoties uz testēšanas pārskata rezultātiem, par testēšanas rezultātiem ir atbildīga persona, kura parakstījusi testēšanas pārskatu. Pārbaudes veicējs ne vēlāk kā piecu darbdienu laikā pēc pārbaudes atzinuma (testēšanas pārskata) noformēšanas iesniedz uzraudzības institūcijā divus ekspertīzes atzinuma (testēšanas pārskata) eksemplārus.

19. Izdevumus, kas saistīti ar paraugu ņemšanu, pārvietošanu no paraugu ņemšanas vietas līdz pārbaudes veicējam un pārbaužu veikšanu, sedz šādā kārtībā:

19.1. izdevumus, kas saistīti ar paraugu ņemšanu, pārvietošanu no paraugu ņemšanas vietas līdz pārbaudes veicējam un pārbaužu veikšanu, sedz uzraudzības institūcija atbilstoši normatīvajos aktos noteiktajām prasībām un uzraudzības institūcijas noteiktajā kārtībā;

19.2. ja pārbaudes atzinumā (testēšanas pārskatā) norādīts, ka faktiskie paraugi neatbilst piegādātāja vai pakalpojumu sniedzēja iesniegtajos dokumentos uzrādītajam, piegādātājs vai pakalpojuma sniedzējs piecu darbdienu laikā pēc izdevumus apliecinošu dokumentu saņemšanas samaksā uzraudzības institūcijai šo noteikumu 19.1.apakšpunktā minētos izdevumus;

19.3. ja piegādātājs vai pakalpojuma sniedzējs šo noteikumu 19.2.apakšpunktā minētajā gadījumā un termiņā nesamaksā šo noteikumu 19.1.apakšpunktā minētos izdevumus vai atsakās tos maksāt, uzraudzības institūcija izdevumus piedzen normatīvajos aktos noteiktajā kārtībā;

19.4. ja pārbaudes atzinumā (testēšanas pārskatā) norādīts, ka faktiskie paraugi atbilst piegādātāja vai pakalpojuma sniedzēja iesniegtajos dokumentos uzrādītajam, uzraudzības institūcija sedz par pārbaužu veikšanu radušos izdevumus.

20. Pārbaudes atzinumu var apstrīdēt un pārsūdzēt Administratīvā procesa likumā noteiktajā kārtībā. Pārbaudes atzinuma apstrīdēšana vai pārsūdzēšana neaptur tā izpildi.

**5. Noslēguma jautājumi**

21. Noteikumi stājas spēkā 2017. gada 1. jūlijā.

22. Noteikumu 17., 18., 19. un 20. punktā noteiktā kontroles kārtība stājas spēkā 2018. gada 1. janvārī.

23. Iepirkumus, kas izsludināti pirms šo noteikumu spēkā stāšanās, pabeidz saskaņā ar normatīvajiem aktiem, kuri bija spēkā attiecīgā iepirkuma izsludināšanas dienā.

Ministru prezidents M. Kučinskis

Vides aizsardzības un reģionālās attīstības ministrs K.Gerhards